Novičke Kakovost in inovativnost, številka 1, leto 2023

# Podeljena priznanja CAF za leto 2022

Sredi januarja smo se po dveh letih druženja preko kamere spet srečali v živo in proslavili naše skupno delo v minulem letu. Podelili smo kar trideset priznanj CAF različnih »žlahtnosti« in ugotovili, da je interes za uporabo modela CAF med novimi in starimi uporabniki še kako živ.

V prireditev so nas najprej popeljali zanimivi ritmi in melodije rezijanskih ljudskih pesmi in skupina **O srce mo'**, potem pa je udeležence in prejemnike priznanj nagovorila **ministrica za javno upravo** **Sanja Ajanović Hovnik**. CAF kot model ji sicer ni tuj, saj je bila tudi sama predstavnica vodstva za kakovost v času, ko je tedanja Služba za razvoj in evropsko kohezijsko politiko prvič izvedla samooceno.

**Sanja Ajanović Hovnik:** »*Doseganje standardov kakovosti je ena izmed prioritet te vlade in ministrstva, ki ga vodim. Avgusta  2022 je bil ustanovljen Direktorat za kakovost, na katerem se poleg uvajanja uporabe CAF modela ukvarjamo tudi z odpravo administrativnih ovir, spodbujanjem inovativnosti v javni upravi ter usposabljanji v okviru upravne akademije, upravnimi postopki in razvojnim načrtovanjem. Zmožnost javnega sektorja za ustvarjanje kakovostne in učinkovite uprave je odvisna od njegovih struktur in kompetenc, povezanih z znanjem, dobrim upravljanjem in voditeljstvom. Pri tem je CAF orodje, s katerim izboljšamo delovanje organizacije in se lažje spopadamo s prihajajočimi zahtevami in izzivi v družbi.«*

Čestitkam se je pridružil tudi **vodja Službe za upravne enote Aleksander Vojičić**, ki je posebej poudaril skrb za kakovost v upravnih enotah, ki so prvi stik državljana z državo in javnimi storitvami*: »Vseh 58 upravnih enot je uporabnikov modela CAF, kar kaže na njihovo stalno skrb za kakovost. Tudi za prihodnost se ni bati, saj se je k uporabi modela CAF v letu 2023 priglasilo 16 upravnih enot, še pet pa se jih bo potegovalo za priznanje Uspešen uporabnik CAF.«*

Ob koncu slovesnosti se je čestitkam organizacijam, prejemnicam priznanj CAF, pridružila **še generalna direktorica Direktorata za kakovost, Eva Treven**: *»Organizacije, ki se odločijo za samooceno, sploh pa za strokovno zunanjo presojo, so pokazale veliko poguma. Rezultati, ki jih dobimo, nam niso vedno všeč, potreben je pogum, da se z njimi soočimo in sprejmemo ukrepe za izboljšave. Veseli me, da bo tudi Ministrstvo za javno upravo letos ponovno pristopilo k oceni svojega delovanja po modelu CAF.«*

Prejemniki priznanj CAF za leto 2022 so:

## Uspešni uporabnik CAF

• Ministrstvo za finance

• Upravna enota Krško

• Upravna enota Šmarje pri Jelšah

## Začetnik CAF

• Javna agencija RS za varnost prometa

• Zavod RS za zaposlovanje, Območna služba Kranj

• Zavod RS za zaposlovanje, Območna služba Murska Sobota

• Zavod RS za zaposlovanje, Območna služba Novo mesto

• Zavod RS za zaposlovanje, Območna služba Sevnica

• Zavod RS za zaposlovanje, Območna služba Trbovlje

• Zavod RS za zaposlovanje, Območna služba Velenje

## Uporabnik CAF

* Agencija RS za kmetijske trge in razvoj podeželja
* Knjižnica Josipa Vošnjaka Slovenska Bistrica
* Knjižnica Mirana Jarca Novo mesto
* Ministrstvo za gospodarski razvoj in tehnologijo
* Občina Razkrižje
* Razvojna agencija ROD Ajdovščina
* Upravna enota Domžale
* Upravna enota Gornja Radgona
* Upravna enota Grosuplje
* Upravna enota Koper
* Upravna enota Kranj
* Upravna enota Krško
* Upravna enota Mozirje
* Upravna enota Murska Sobota
* Upravna enota Slovenske Konjice
* Upravna enota Trebnje
* Upravna enota Velenje
* Upravna enota Vrhnika
* Upravna enota Žalec
* Urad RS za nadzor proračuna

**Vsem prejemnikom priznanj iskrene čestitke!**

# Zanimanje za CAF EPI se povečuje

Čeprav smo stopili v zadnje projektno leto, ali pa prav zaradi tega, smo letos ponovno zaznali porast zanimanja za zunanjo presojo izvedbe samoocene CAF, ki jo izvajamo že od leta 2017, ko smo zagnali prvi pilotni projekt.

Poleg upravnih enot, se je za ta korak odločila tudi ena izmed knjižnic, vseh skupaj pa se je letos v postopek zagotavljanja zunanje povratne informacije **prijavilo šest organizacij**.

Komisija CAF je ugotovila ustreznost vseh prijavljenih organizacij pogojem za sodelovanje in aktivnosti postopka že potekajo. Na uvodnem posvetu smo se že srečali s predstavniki prijavljenih organizacij, tik pred izvedbo pa je tudi letošnje usposabljanje za nove in stare zunanje ocenjevalce. Kot smo že navedli, bo letošnje usposabljanje obarvano mednarodno, saj bodo ob pomoči izvajalca iz tujine obravnavani primeri iz drugih evropskih držav.

Vsem sodelujočim v postopku želimo čim več uspeha.

# 31. Konferenca kakovosti: Mislim zeleno. Delujem modro.

Letošnja 31. Konferenca kakovosti, katere naslov je **»Mislim ZELENO. Delujem MODRO«,**   bo **4. in 5. aprila 2023 v** [**Kongresnem centru Adria v Ankaranu**](https://www.adria-ankaran.si/si/organizacija-dogodkov/poslovna-srecanja).

Letna konferenca kakovosti je **osrednji dogodek na področju kakovosti v državi**, kjer sodelujejo domači in tuji strokovnjaki iz zasebnega in javnega sektorja. Že 31 let jo tradicionalno organizira SZKO (Slovensko združenje za kakovost in odličnost), zadnjih sedem let pa kot **soorganizator sodeluje tudi Ministrstvo za javno upravo**. Namen konference je predstavitev dobrih praks na področju kakovosti, delo v sekcijah,  pa tudi izmenjava znanja in praktičnih izkušenj ter osvetlitev aktualnih vprašanj. Udeleženci konference so predstavniki višjega in srednjega menedžmenta organizacij javnega in zasebnega sektorja, vsi, ki se v organizacijah ukvarjajo s področjem kakovosti in odličnosti in druga zainteresirana javnost.

Poudarek bo na vsebinah, povezanih s trajnostjo, zelenim prehodom, doseganju in preseganju zastavljenih ciljev na tem področju. Trenutno je v pripravi program, tudi za **sekcijo javna uprava**, v kateri bomo dali poudarek predstavitvam nekaterih projektov in aktivnosti, ki trenutno tečejo na MJU  (priprava Strategije trajnostne javne uprave, projekt razogljičenja Slovenije preko prehoda v krožno gospodarstvo), poleg tega pa se dogovarjamo tudi za predstavitve pomembnih prizadevanj različnih javnih organizacij za bolj trajnostno in zeleno delovanje javne uprave in javnega sektorja v celoti.

**V kolikor v vaši organizaciji potekajo tovrstna prizadevanja, ki tudi že dajejo rezultate in tako predstavljajo zanimivo dobro prakso, vabljeni k prijavi prispevka**. Pišite nam na [kakovost@gov.si](mailto:kakovost@gov.si)!

Kot je to že običajno bo ministrstvo za javno upravo tudi letos omogočilo stotim javnim uslužbencem **brezplačno (brez plačila kotizacije) udeležbo na dogodku**. Prijave sprejemamo od sredine marca naprej na našem elektronskem naslovu [kakovost@gov.si](mailto:kakovost@gov.si) (zadeva: prijava na konferenco kakovosti 2022). Ob tem dodajamo, da morajo javni uslužbenci pred prijavo na naš naslov **sami urediti ustrezna soglasja in dovoljenja delodajalca za udeležbo**, prav tako sami urejajo prevoz in morebitne nočitve na lokaciji.

# Dostopne informacije – zakaj in kako?

## 19. srečanje inovacijske skupnosti

Vsak od nas se kdaj pa kdaj znajde v situaciji, ko si res želi, da bi bilo na **jasen in kratek** način napisano, kaj se od nas**želi oziroma pričakuje**. Na primer, ko moramo slediti zapletenim navodilom pri**izpolnjevanju** kakšnega **uradnega obrazca**. Odločitve bi lažje sprejemali, če bi bile informacije na preprost in razumljiv način zbrane na enem mestu. Pa naj bodo to volitve ali pa nakup pralnega stroja.

Za nekatere prebivalce Slovenije pa so take situacije vse prepogoste in posegajo v kakovost njihovega življenja. Med njimi so lahko **osebe s posebnimi potrebami, priseljenci, nepismeni, starejše osebe...** Strokovnjaki ocenjujejo, da se vsaj pol milijona ljudi v Sloveniji pogosto znajde v situacijah, ko bi potrebovali **bolj dostopne, lahko berljive in razumljive informacije**. To pomeni četrtino prebivalcev naše države.

»Kakšna je ob tem odgovornost javne uprave? Kaj lahko naredim jaz, da bodo informacije, ki jih pripravljamo za javnost, bolj dostopne?« smo se spraševali na 19. srečanju inovacijske skupnosti.

[Živa Jakšič Ivačič](https://onave.si/ziva-jaksic-ivacic-mag-prof-spec-in-reh-ped/), specialna in rehabilitacijska pedagoginja, inštruktorica za pripravo lahko berljivih informacij, nam je odprla vrata v svet tistih, ki se dnevno srečujejo z razumevanjem besedil.

Veseli nas, da so na srečanju sodelovali posamezniki ministrstev, inšpektoratov, upravnih enot, občin… vsi s podobnim poslanstvom, sooblikovati uporabniku prijaznejši javni servis.

Spremljajte nas še naprej na [www.gov.inovativen.si](http://www.gov.inovativen.si), kjer objavljamo tudi gradiva srečanj.

# Krepitev mreže ambasadorjev inovativnosti in inovacijske skupnosti

Pod okriljem projekta [Inovativen.si](https://www.gov.si/zbirke/projekti-in-programi/inovativnost-v-javni-upravi-inovativen-si/inovacijska-skupnost/) živi inovacijska skupnost, na čelu katere so angažirani posamezniki - ambasadorji inovativnosti, prenašalci znanja in glasniki dobrih praks po svojih organih. Konec leta 2022 se je na hekatonu**Krepitev mreže ambasadorjev inovativnosti in inovacijske skupnosti** zbralo 22 motiviranih ambasadorjev inovativnosti in članov inovacijske skupnosti, da bi opredelili potrebe skupnosti, začrtali aktivnosti za krepitev le-te ter postavili gradnike za digitalno platformo.

Poskušali smo odgovoriti na naslednje vprašanje: **»Kako podreti silosno razmišljanje, kako zagotoviti učečo se javno upravo, kako se učiti iz dobrih in malo manj dobrih praks in kako lahko vsak v skupnosti slednjo tudi so-kreira?«**

Rezultat hekatona je osnutek nadaljnjih aktivnosti za opolnomočenje ambasadorjev inovativnosti ter razširjanje in krepitev inovacijske skupnosti. Po izvedeni retrospektivi delovanja inovacijske skupnosti v zadnjem kvartalu smo opredelili ozka grla in dobre prakse ter zbrali predloge za akcijske korake za bolj povezano, angažirano in opolnomočeno skupnost – ustanovitev delovne skupine, ureditev statusa ambasadorja inovativnosti na sistemskem nivoju, opredelitev vloge in nalog ambasadorjev pri razširjanju znanja, dobrih praks ter prepoznavnosti, »team-buildingi«, promocija in aktivnosti za dvig prepoznavnosti projekta ter ozaveščenosti o pomenu inovacijske kulture in psihološke varnosti, itd.

Posebno pozornost smo posvetili konceptu virtualnega stičišča (digitalne platforme), ki nam bo omogočilo boljšo komunikacijo med člani skupnosti in dostopnost do predstavitev dobrih praks na enem mestu. Z metodami »1-2-4-all«, »Cross-pitching« ter «note&vote« smo prišli do faze koncepta, ki ga bomo v nadaljnjih srečanjih delovne skupine ambasadorjev pripeljali v prototipiranje in testiranje. Dogodek smo zaključili z oblikovanjem zavez in nadaljnjih korakov za uspešno delovanje inovacijske skupnosti.

Namen skupnosti je povezovanje, mreženje, medsebojna pomoč, sodelovanje in so-kreiranje, da bi skupaj lahko dosegli implementacijo drugačnih načinov dela na sistemski nivo. Večja kot je skupnost in bolj kot si bomo med seboj delili svoje uspehe, bolj bomo pri tem tudi uspešni.

Ste vedeli, da se je Slovenija že leta 2019 v [**Deklaraciji o inovativnosti v javnem sektorju**](https://legalinstruments.oecd.org/en/instruments/OECD-LEGAL-0450)zavezala, da bo zagotovila:

1. Politično in finančno podporo inovativnosti, ki je v jedru vseh javnih storitev in del vsakdanjika javnega uslužbenca.
2. Dvig kompetenc javnih uslužbencev za potrebe reševanja vse kompleksnejših izzivov.
3. Podporo in spodbujanje javnih uslužbencev k preseganju ustaljenih načinov dela, eksperimentiranju ter testiranju novih pristopov za zagotavljanje boljših in trajnejših rešitev.
4. Podporo sodelovanju in soustvarjanju z različnimi akterji družbe.
5. Spodbujanje izmenjave in dostopnosti pridobljenih znanj in izkušenj s področja novih načinov delovanja.

Podpora vodstva za dvig inovacijske kulture in kapacitet je na papirju torej zapisana. Se vam zdi, da še ni pravega zaupanja in podpore vodstva pri vpeljevanju novih metod dela? Morda jih prepričate s konkretnimi učinki in primeri dobrih praks, ki jih predstavljamo v okviru naših skupnosti.

Imate **ideje** in bi želeli svoje **primere dobrih praks deliti z drugimi?** Ali pa preprosto **iščete navdih,** ki vam ga nudi skupnostni duh podobno mislečih? Pridružite se naši inovacijski skupnosti ([prijava v skupnost](https://gov-ankete.si/inovacijskaskupnost)) ali pa postanite ambasador inovativnosti ([pristopna izjava za ambasadorja](file:///C:\Users\VeluscekD68\OneDrive%20-%20Ministrstvo%20za%20javno%20upravo%20-%20DI\Ambasadorji%20inovativnosti%20in%20inovacijska%20skupnost\Obrazci\Pristopna_izjava_Ambasador.pdf)).

# Študijski obisk na Nizozemskem

Decembra 2022 smo se z ekipo Inovativen.si odpravili na študijski obisk na Nizozemsko.

Prvi dan smo obiskali **Digicampus** v Hagu. *Co-working* prostor, ki so ga leta 2019 ustanovili nizozemsko Ministrstvo za notranje zadeve, Fundacija ICTU, Tehnična univerza Delft in NL Digital (Microsoft), spodbuja **kreativnost in sodelovanje**, odprt pa je tudi študentom in raziskovalcem. Je tudi nekakšen podporni center vladi pri iskanju praktičnih digitalnih rešitev.

Še isti dan smo obiskali tudi **Green Village Delft** – pospeševalnik inovacij za trajnostno prihodnost. Green Village je pobuda Univerze za tehnologijo v Delftu, ki jo med drugim podpira tudi Evropski sklad za regionalni razvoj. Gre za *Living Lab*, v katerem se raziskovalci, študenti, zagonska podjetja, podjetniki in predstavniki javnega sektorja ukvarjajo z inovacijskimi izzivi, pri tem pa se osredotočajo na tri teme: **trajnostna gradnja in prenova**, **energetski sistem prihodnosti** in **podnebno prilagodljivo mesto**. Je stičišče, kjer se lahko zainteresirane strani srečujejo, ponujajo, izmenjujejo in prenašajo znanje.

Naslednji dan smo obiskali **Living Lab Scheveningen** in **Holland Circular Hotspot**. Prvi je primer **pametnega mesta**, ki je sodobno tehnološko opremljen na način, da to ne posega v njegov videz. Preko Living Lab-a spremljajo razne družbene dejavnike, upoštevajoč prostor.

Slednji pa je fundacija oziroma platforma, preko katere podjetja, inštitucije in (lokalne) oblasti sodelujejo pri spodbujanju in podpori mednarodnega sodelovanja ter izmenjave znanj o nizozemskem krožnem gospodarstvu.

Celoten študijski obisk je bil zelo koristen, saj je ponudil dober vpogled v inovacijsko in trajnostno kulturo Nizozemske, od katere se lahko veliko naučimo.

Ekipa STOP Birokraciji na Informativi 2023

**Informativa** je največji vseslovenski pred-informativni dan in odlična priložnost, da se mladi na enem mestu seznanijo z informacijami o nadaljnjem izobraževanju doma in v tujini, praktičnem usposabljanju, štipendijah in zaposlitvi.

**»Moja prva zaposlitev«**  je bil razstavni prostor, kjer so ministrstva in drugi organi predstavili svoja področja delovanja in možnosti zaposlovanja.

V sodelovanju z ekipami projekta Inovativen.si, eUprava in SI-TRUST, ter predstavnico kadrovske službe smo številnim mladim, njihovim staršem, učiteljem in drugim predstavili naše delo in rezultate.

Poudarili smo, da je bistvo v **sodelovanju in povezovanju,** saj tako lahko od ideje, ki jo posredujejo na portalu **STOP Birokraciji**, preko usklajevanja odprtih izzivov z različnimi deležniki, pridemo do razvoja nove elektronske storitve ali postopka. Kot primer smo navedli nakup subvencionirane vozovnice v javnem potniškem prometu, ki uporabniku omogoča izpeljavo varnega elektronskega postopka z uporabo digitalne identitete in prihrani čas ter stroške fizičnega obiska poslovalnic.

Naše obiskovalce smo povabili, da si naše storitve in rezultate pogledajo na naših spletnih portalih in jih ob koncu pogovora z nami nagradili s praktičnimi promocijskimi izdelki.

**Se vidimo na Informativi 2024!**

# **Sistem SKRINJA – finalist natečaja Premik naprej 2022**

**Med finaliste natečaja Premik naprej za najboljšo izboljšavo v javni upravi, ki ga vsakoletno organizira Fakulteta za upravo Univerze v Ljubljani, je bil uvrščen projekt SKRINJA.**

**Poslovno inteligenčni sistem Skrinja je storitev za organe državne uprave v upravljanju Direktorata za informatiko. Napredne vizualizacije in nadzorne plošče omogočajo, da podatki postanejo kakovostne informacije za boljše odločanje v realnem času. Vključuje plače javnih uslužbencev in javnih naročil v državi, v pripravi pa je tudi priklop Centralne kadrovske evidence državne uprave in upravnih postopkov dokumentnega sistema Krpan.**

Sistem Skrinja omogoča hitrejšo obdelavo in uporabo podatkov, pripravo različnih poročil, dinamično raziskovanje podatkov, opazovanje gibanja podatkov v različnih vizualizacijah in oblikovanje različnih scenarijev, s čemer želimo izboljšati in optimalno organizirati sistem upravljanja s podatki, sistem poročanja in proces odločanja. Gre za način pred pripravljenih poslovnih kazalnikov (nadzornih plošč, poročil), ki dnevno odražajo stanje podatkov za vse skupine uporabnikov, od odločevalcev do naprednih analitikov in končnih uporabnikov. S tem se racionalizira poslovanje in zaposlenim omogoča, da se ukvarjajo z dejanskimi analizami podatkov in ne z njihovo pripravo.

Zanimanje s strani državnih organov za vključitev v sistem Skrinja je veliko, zato v naslednjem štiri letnem obdobju z novo pogodbo z zunanjim izvajalcem načrtujemo priklop 12 novih podatkovnih virov, obenem pa razvijamo mobilno Skrinjo, spletni vpogled v podatke (kjer je to primerno in dopustno) ter napovedno analitiko.

Sistem Skrinja je v letu 2020 prejel tudi priznanje za e-storitev javne uprave, ki ga podeljuje Slovensko društvo Informatika.

Več o sistemu Skrinja: <https://www.gov.si/zbirke/projekti-in-programi/vzpostavitev-podatkovnega-skladisca-in-sistema-poslovne-analitike-skrinja/>

Več o natečaju Premik naprej 2022: <http://www.sic.si/aktualno/aktualne-novice/p/natecaj-premik-naprej-2022.html>